གལ་ཏེ་ང་ཚོ་བོད་རང་ལ་ཆེད་མཁས་པ་མང་པོ་ཞིག་ཡོད་རྒྱུ་ན་རིན་ཐང་ལྡན་པའི་རྩྭ་སྨན་འདི་འདྲ་ཟི་ལིང་གི་འཁྱམ་པོ་འགའི་ལག་ཏུ་སྤྲོད་དགོས་མི་འདུག་སྙམ།སྐབས་ཤིག་ལ་གསར་འགྱུར་བརྒྱུད་ལམ་ཁག་ཏུ་དབྱར་རྩྭ་དགུན་འབུའི་ཕན་ནུས་གླེང་སྐབས་དབྱར་རྩྭ་གཅིག་དང་ཤ་མོ་གཅིག་ལས་ཤ་མོ་༼ལུད་ནང་དུ་སྐྱེ་བས་གཅིན་ཤའང་ཟེར།༽གཅིག་ཟོས་ན་ལུས་ལ་ཕན་ཚུལ་གླེང་གིན་འདུགའདི་ནི་སྐྱུག་བྲོ་བའི་སྐད་ཆ་ཞིག་ཡིནའང་སྐད་ཆ་འདིས་མང་ཚོགས་ཀྱི་ཡོང་འབབ་རྩ་དགག་བྱེད་པའི་དམིགས་ཡུལ་དང་ཀུན་སློང་ངན་པ་གང་ཡིན་ཡང་སྐབས་དེ་ནས་མང་ཚོགས་ཀྱི་ཡོང་སྒོར་འགོག་རྐྱེན་ངན་པ་བཟོས་སོང་།ཀུ་རེ་དང་བཅས་བཤད་ན།ང་ཚོས་འཚོང་ལས་ཀྱི་གྲུ་ཁ་གཙོ་བོ་ནི་ཟི་ལིང་ཡིན་པས་ཟི་ལིང་གི་ཚོང་བ་གཉོམ་ཆུང་དག་གིས་རིན་གོང་མ་བྱིན་ཚེ་ང་ཚོས་ཀྱང་ཐབས་གཞན་བཙལ་གྱི་ཡོད་པ་མ་རེད།དྲ་རྒྱའི་ནང་དུ་དབྱར་རྩྭའི་རིན་གོང་དང་རིན་ཐང་།ཕན་ཡོན།ནུས་པ།བསྟེན་ཚུལ།བདག་གཉེར་བྱེད་ཚུལ་ལ་སོགས་པའི་ཡིག་ཆ་རབས་དང་རིམ་པ་མང་པོ་ཡོད་ནའང་བོད་ཀྱི་ཤེས་ཡོན་པ་ཚོས་འདི་དག་བོད་ཡིག་ཏུ་བསྒྱུར་བའམ་ཡང་ན་དྲ་རྒྱའི་སྒང་གི་གནས་ཚུལ་དག་མང་ཚོགས་དག་ལ་ཁྱབ་བསྒྲགས་བྱེད་པའི་བསམ་བློ་མེད་པ་འདིའང་རང་མི་རང་ལ་ཤ་མ་ཚ་བའི་རྟགས་རེད་སྙམ།